Nog geen oplossing in goudsektor-onderhandelingsArgieffoto Onderhandelings tussen vakbonde en die goudmynbedryf sal vandag voortgesit word nadat AngloGold Ashanti, Harmony, Sibanye-Stillwater en Village Main Reef Dinsdag ŉ voorwaardelike loonaanbod ter tafel gelê het. Die maatskappye het in ŉ verklaring gesê die vakbonde se aanvanklike looneise sou die volhoubaarheid van ou en marginale myne ernstig beïnvloed. Motsamai Motlhamme, hoofonderhandelaar van die maatskappye, het gesê die werkgewers kan nie voldoen aan al die eise van die vakbonde nie. “Dit is onbekostigbaar en sal die volhoubaarheid van ou en marginale myne erg beïnvloed – veral die bedryf se vermoë om aan te hou om werksgeleenthede en voordele aan alle werknemers te verskaf.” AngloGold Ashanti, Harmony, Sibanye-Stillwater en Village Main Reef het Dinsdag met verteenwoordigers van die Association of Mineworkers and Construction Union (Amcu), the National Union of Mineworkers (NUM), Solidariteit en UASA vergader. Die onderhandelings het reeds op 11 Julie begin. Die maatskappye het in ŉ verklaring gesê hulle het in ŉ poging om konsensus te bereik ŉ voorwaardelike aanbod vir drie jaar ter tafel gelê. Vir die eerste jaar wissel die aanbod van ŉ 6,2%- tot 8,2%-verhoging vir kategorie 4- ondergrondse werkers en van ŉ 4%- tot 5%-verhoging vir myners, ambagsmanne en amptenare. Volgens Motlhamme sluit die nie-looneise waarop daar toegewings gemaak is onder meer in die verhoging van die mediese bydraes vir kategorie 4 tot 8 werkers vir die tydperk van die ooreenkoms, die verhoging van die mediese onbevoegdheidvoordeel tot R60 000 oor drie jaar en ŉ verhoging van die minimum skeidingsloon van R36 000 oor drie jaar. NUM het aangedui dat hy die aanbod verwerp en dat dié unie amptelik ŉ dispuut sal verklaar. Die onderhandelings word vandag voortgesit.